Ανακοίνωση για την έναρξη διαδικασίας κατά των επιδοτήσεων σχετικά με τις εισαγωγές ορισμένων μηχανισμών με δακτυλίους καταγωγής Ινδίας και Ινδονησίας

(2001/C 147/03)

Η Επιτροπή έλαβε καταγγελία, σύμφωνα με το άρθρο 10 του κανονισμού (ΕΚ) αριθ. 2026/97 του Συμβουλίου(1), (εφεξής, "ο βασικός κανονισμός"), στην οποία προβάλλεται ο ισχυρισμός ότι οι εισαγωγές ορισμένων μηχανισμών με δακτυλίους (ΜΜΔ) καταγωγής Ινδίας και Ινδονησίας (εφεξής "οι χώρες τις οποίες αφορά η έρευνα") υπόκεινται σε επιδοτήσεις και, με αυτόν τον τρόπο, προξενούν σοβαρή ζημία στον κοινοτικό κλάδο παραγωγής.

1. Καταγγελία

Η καταγγελία υποβλήθηκε στις 3 Απριλίου 2001 από τους ακόλουθους κοινοτικούς παραγωγούς: Koloman Handler AG, Krause Ringbuchtechnik GmbH (εφεξής "οι καταγγέλλοντες") οι οποίοι αντιπροσωπεύουν το μεγαλύτερο τμήμα, στη συγκεκριμένη περίπτωση άνω του 85 %, της συνολικής κοινοτικής παραγωγής ΜΜΔ.

2. Προϊόν

Το προϊόν που κατά τους ισχυρισμούς αποτελεί αντικείμενο επιδότησης είναι οι ΜΜΔ. Αποτελούνται από δύο ορθογώνια χαλύβδινα φύλλα ή σύρματα που φέρουν τουλάχιστον τέσσερις ημιδακτυλίους από χαλύβδινο σύρμα προσαρμοσμένους σ' αυτά και συγκρατούνται μαζί με χαλύβδινο κάλυμμα. Οι μηχανισμοί μπορεί να ανοίγουν είτε με το τράβηγμα των ημιδακτυλίων είτε με μικρό χαλύβδινο μηχανισμό ώθησης στερεωμένο στον ΜΜΔ (εφεξής "το υπό εξέταση προϊόν") καταγωγής των προαναφερθεισών χωρών, που δύναται επί του παρόντος να υπαχθεί στον κωδικό ΣΟ ex 8305 10 00. Ο εν λόγω κωδικός ΣΟ παρατίθεται για πληροφοριακούς και μόνο λόγους.

3. Ισχυρισμός περί επιδοτήσεων

Σύμφωνα με τους ισχυρισμούς, οι Ινδοί παραγωγοί του υπό εξέταση προϊόντος επωφελούνται από διάφορες επιδοτήσεις που χορηγεί η κυβέρνηση της Ινδίας. Οι επιδοτήσεις αυτές συνίστανται σε οφέλη για τις βιομηχανίες που είναι εγκατεστημένες σε ζώνες μεταποίησης προς εξαγωγή, καθεστώς πιστώσεων εισαγωγικών δασμών, απαλλαγή από φόρο εισοδήματος και καθεστώς προώθησης των εξαγωγών κεφαλαιουχικών αγαθών. Το συνολικό ποσό των επιδοτήσεων που προκύπτει από τα καθεστώτα αυτά υπολογίζεται ότι είναι σημαντικό.

Όπως υποστηρίζεται, τα προαναφερόμενα καθεστώτα συνιστούν επιδοτήσεις, δεδομένου ότι συνεπάγονται χρηματοδοτική συνεισφορά εκ μέρους της κυβέρνησης της Ινδίας και αποφέρουν όφελος στους δικαιούχους, δηλαδή στους παραγωγούς-εξαγωγείς ΜΜΔ. Υποστηρίζεται ότι οι επιδοτήσεις αυτές είναι ατομικού χαρακτήρα και κατά συνέπεια αντισταθμίσιμες.

Σύμφωνα με τους ισχυρισμούς, οι Ινδονήσιοι παραγωγοί του υπό εξέταση προϊόντος επωφελούνται από διάφορες επιδοτήσεις που χορηγεί η κυβέρνηση της Ινδονησίας. Οι επιδοτήσεις αυτές συνίστανται σε συστήματα BKPM (ή του συντονιστικού συμβουλίου επενδύσεων), διευκολύνσεις για τον φόρο εισοδήματος, ειδικά φορολογικά κίνητρα για ολοκληρωμένες ζώνες οικονομικής ανάπτυξης και ελεγχόμενες ζώνες, προεξοφλητικά δάνεια της Τράπεζας της Ινδονησίας, απαλλαγή από εισαγωγικούς δασμούς για τον κεφαλαιουχικό εξοπλισμό και ένα πρόγραμμα δανειοδότησης σε δύο στάδια. Το συνολικό ποσό των επιδοτήσεων που προκύπτει από τα καθεστώτα αυτά υπολογίζεται ότι είναι σημαντικό.

Όπως υποστηρίζεται, τα πραναφερόμενα καθεστώτα συνιστούν επιδοτήσεις, δεδομένου ότι συνεπάγονται χρηματοδοτική συνεισφορά εκ μέρους της κυβέρνησης της Ινδονησίας και αποφέρουν όφελος στους δικαιούχους, δηλαδή στους παραγωγούς-εξαγωγείς ΜΜΔ. Υποστηρίζεται ότι οι επιδοτήσεις αυτές είναι ατομικού χαρακτήρα και κατά συνέπεια αντισταθμίσιμες.

4. Ισχυρισμός περί ζημίας

Ο καταγγέλλων υπέβαλε στοιχεία που αποδεικνύουν ότι οι εισαγωγές του υπό εξέταση προϊόντος από την Ινδία και την Ινδονησία αυξήθηκαν συνολικά τόσο σε απόλυτες τιμές όσο και σε όρους μεριδίου αγοράς.

Επιπλέον, υποστήριξε ότι ο όγκος και οι τιμές του εν λόγω εισαγόμενου προϊόντος έχουν, μεταξύ άλλων συνεπειών, επηρεάσει αρνητικά το μερίδιο αγοράς, τις πωλήσεις και το επίπεδο των τιμών των κοινοτικών παραγωγών, με αποτέλεσμα τη σημαντική επιδείνωση των συνολικών επιδόσεων, της οικονομικής κατάστασης και της απασχόλησης του σχετικού κοινοτικού κλάδου παραγωγής.

5. Διαδικασία

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή και μετά από κοινοποίηση στις κυβερνήσεις της Ινδίας και της Ινδονησίας της πρόσκλησης για έναρξη διαβουλεύσεων σύμφωνα με το άρθρο 10 παράγραφος 9 του βασικού κανονισμού, ότι η καταγγελία έχει υποβληθεί εξ ονόματος ή για λογαριασμό του κοινοτικού κλάδου παραγωγής και ότι υπάρχουν επαρκή αποδεικτικά στοιχεία που δικαιολογούν την έναρξη διαδικασίας, αρχίζει έρευνα σύμφωνα με το άρθρο 10 του βασικού κανονισμού.

5.1. Διαδικασία για τον προσδιορισμό των επιδοτήσεων και της ζημίας

Η έρευνα θα δείξει κατά πόσον το προϊόν που περιγράφεται στην παράγραφο 2 καταγωγής Ινδίας και Ινδονησίας αποτελεί αντικείμενο επιδοτήσεων και κατά πόσον η εν λόγω πρακτική προκαλεί ζημία.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνά της, η Επιτροπή αποστέλλει ερωτηματολόγια στον κοινοτικό κλάδο παραγωγής και σε όλες τις ενώσεις παραγωγών της Κοινότητας, στους παραγωγούς-εξαγωγείς της Ινδίας και της Ινδονησίας, σε όλες τις ενώσεις παραγωγών-εξαγωγέων, στους εισαγωγείς, σε όλες τις ενώσεις εισαγωγέων που κατονομάζονται στην καταγγελία, καθώς και στις αρχές των ενδιαφερόμενων χωρών-εξαγωγέων.

Εν πάση περιπτώσει, όλα τα μέρη καλούνται να επικοινωνήσουν αμέσως με την Επιτροπή, με φαξ, αλλά όχι αργότερα από την προθεσμία που ορίζεται στο σημείο 6 στοιχείο α) της παρούσας ανακοίνωσης, για να διαπιστώσουν αν κατονομάζονται ή όχι στην καταγγελία και, εφόσον κριθεί αναγκαίο, να ζητήσουν ερωτηματολόγιο, δεδομένου ότι η προθεσμία που ορίζεται στο σημείο 6 στοιχείο β) της παρούσας ανακοίνωσης ισχύει για όλα τα ενδιαφερόμενα μέρη.

β) Συλλογή πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Οι εν λόγω πληροφορίες και αποδεικτικά στοιχεία πρέπει να υποβληθούν στην Επιτροπή εντός της προθεσμίας που καθορίζεται στο σημείο 6 στοιχείο β) της παρούσας ανακοίνωσης.

Επιπλέον, η Επιτροπή μπορεί να δεχθεί σε ακρόαση τα ενδιαφερόμενα μέρη, υπό την προϋπόθεση ότι θα υποβάλουν αίτηση που να αποδεικνύει ότι υπάρχουν ειδικοί λόγοι για να γίνουν δεκτά σε ακρόαση. Η αίτηση αυτή πρέπει να υποβληθεί εντός της προθεσμίας που καθορίζεται στο σημείο 6 στοιχείο γ).

5.2. Διαδικασία για την αξιολόγηση του κοινοτικού συμφέροντος

Σύμφωνα με το άρθρο 31 του βασικού κανονισμού και στην περίπτωση που αποδειχθούν οι ισχυρισμοί περί επιδοτήσεων και προκληθείσας ζημίας, θα ληφθεί απόφαση για το κατά πόσον η θέσπιση μέτρων κατά των επιδοτήσεων αντίκειται προς το συμφέρον της Κοινότητας. Για τον λόγο αυτό, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι αντιπροσωπευτικές οργανώσεις καταναλωτών, υπό τον όρο ότι αποδεικνύουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, μπορούν, εντός της προθεσμίας που ορίζεται στο σημείο 6 στοιχείο β) της παρούσας ανακοίνωσης, να αναγγελθούν και να προσκομίσουν πληροφορίες στην Επιτροπή. Θα πρέπει να σημειωθεί ότι οποιαδήποτε πληροφορία υποβάλλεται σύμφωνα με το άρθρο 31 θα ληφθεί υπόψη μόνον εάν συνοδεύεται από αποδεικτικά στοιχεία κατά την υποβολή της.

6. Προθεσμίες

α) Για να ζητήσουν τα μέρη ερωτηματολόγιο

Όλα τα ενδιαφερόμενα μέρη πρέπει να ζητήσουν ερωτηματολόγιο το συντομότερο δυνατό, και το αργότερο εντός 15 ημερών από τη δημοσίευση της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

β) Για την αναγγελία των μερών, την υποβολή απαντήσεων στο ερωτηματολόγιο και την παροχή οποιασδήποτε άλλης πληροφορίας

Όλα τα ενδιαφερόμενα μέρη, για να ληφθούν υπόψη οι παρατηρήσεις τους κατά τη διάρκεια της έρευνας, οφείλουν να αναγγελθούν ερχόμενα σε επαφή με την Επιτροπή, να υποβάλουν τις απόψεις τους και τις απαντήσεις στα ερωτηματολόγια ή να υποβάλουν τυχόν άλλες πληροφορίες, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, εκτός εάν ορίζεται διαφορετικά.

γ) Ακροάσεις

Όλα τα ενδιαφερόμενα μέρη μπορούν επίσης να ζητήσουν να γίνουν δεκτά σε ακρόαση από την Επιτροπή εντός της ιδίας προθεσμίας των 40 ημερών.

7. Γραπτές παρατηρήσεις, απαντήσεις στο ερωτηματολόγιο και αλληλογραφία

Όλες οι παρατηρήσεις και αιτήσεις των ενδιαφερόμενων μερών υποβάλλονται γραπτώς (όχι σε ηλεκτρονική μορφή, εκτός εάν προβλέπεται διαφορετικά), και πρέπει να αναφέρονται σε αυτές η επωνυμία, η διεύθυνση, η ηλεκτρονική διεύθυνση, ο αριθμός τηλεφώνου και φαξ, ή/και τέλεξ του ενδιαφερόμενου μέρους.

Διεύθυνση αλληλογραφίας της Επιτροπής: Ευρωπαϊκή Επιτροπή Γενική Διεύθυνση Εμπορίου

Διευθύνσεις Β και C

TERV - 0/13

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, επιτρέπεται να συνάγονται προσωρινά ή τελικά συμπεράσματα, καταφατικά ή αποφατικά, με βάση τα διαθέσιμα αποδεικτικά στοιχεία, όπως προβλέπεται στο άρθρο 28 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα στοιχεία.

9. Χρονοδιάγραμμα της έρευνας

Η έρευνα θα ολοκληρωθεί, σύμφωνα με το άρθρο 11 παράγραφος 9 του βασικού κανονισμού, εντός 13 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων. Σύμφωνα με το άρθρο 12 παράγραφος 1 του βασικού κανονισμού, μπορούν να θεσπιστούν προσωρινά μέτρα το αργότερο εντός εννέα μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων.

(1) ΕΕ L 288 της 21.10.1997, σ. 1.